《白鹿洞谒先生祠堂呈李梦开教授是日李入洞讲书》
宋代·陈文蔚

先师紫阳翁，雅爱穷幽微。前贤有遗迹，所至皆发挥。

千古庐山有，白鹿遇亦希。何人实经始，閟藏启天机。

临流勘书台，隐然钓鱼矶。圣朝始加贲，泉石生光辉。

榛莽百年中，潜长虎豹威。衣冠固不论，樵牧亦寥稀。

今昔有显晦，山川无是非。先生适剖竹，按图重歔欷。

斩荆得遗址，涧绕山合围。买田敞堂塾，岂将终遁肥。

学子共栖集，相与咏而归。继圣讲绝学，咳唾落珠玑。

此理忽森著，鱼鸢真跃飞。小子恨晚遇，讲席吊及依。

升堂拜遗像，泫然涕沾衣。幸今主盟人，有识可与几。

光风霁月意，端欲贤圣希。时来一讲订，诸生佩弦韦。

超然此会意，规范喜无违。徘徊不忍去，暮宿留山扉。

因极昔游处，恍如身泗沂。矧复洞中友，进步方騑騑。

永矢忘世味，来食此山薇。

作者简介：陈文蔚（约公元1210年前后在世）字才卿，上饶人。生卒年均不详，约宋宁宗嘉泰初前后在世。师事朱熹。尝举进士。庆元中，（1198）馆于朱熹家，课其诸孙。又讲读铅山。端平二年，（1235）都省言其所作尚书类编，有益治道，诏补迪功郎。学者称克斋先生。文蔚著有克斋集十七卷，《四库总目》传于世。